کەنعان
موڕاد/ لەو ریە ک لە بەغداد پایتەخت تیەێدە ناو خانەقین، لەبان ئەو جادەی دوو سایدی
پانە، یە زیاتر لە یەک ساڵە، وەسنگ دروسکردن دەروازەی نوویگ ئەرا شارەگە، هەردوگ جادەگە
چاڵ کردنە، و مەردمەگە ناچار بوون وەکنار جادەیل ماشینیان بڕانن.
چوینکە
ئی ریە دەێدە ناو خانەقین، و ئەرا مەرز مەنزەریە چوود، هەڵبەت یەیش وەخاتر چەو خانەقین
و خانەینیەیل نەکریاگە، باوجی وەخاتر داناین تەڵەی نوویگ ئەرا چەپاوکردن بارهەڵگریلە،
و هەمیش وەخاتر زیارەتچیەیل ئیرانە، ک وەی ریەو روی وەرەو کەربەلا کەن.
وەگەرد
ئەوەیش، و تیمین؛ شایەت بوودە سیمای رەنگینیگ ئەرا ئی شارە، و وتیمنیش؛ ئەگەر یەیش
لە شاریگ وەڵکریاگ دروس بکریەێد لەوە خاسترە ک هویچیگ نەکریاگە، و وەی قسەیلە خوەمان
خەڵەتانیمن.
ئیسە،
ک سیمای ئەو دەروازە هاتە دەر، و ئاشکرا بوی ک ئی چەن مانگە لە چاڵکەنین و بیناکردن
و ری بڕین، رەسیە ئەنجامیگ، وەلێ چ ئەنجامیگ؟.
مەردم
خانەقین، یە چەن رووژیگە، قاقەی خەنینەیان وەتام گیرستن تیەێدە بان، هەنای باس ئەو
دەروازەی فرە ناشرینە کەن، و هەنای وینەگەی لەناو سۆشیال میدیا بڵاو کەن، وەخوەیان
ئویشن؛ خوەشی لە خوەمان، وەی بەدبەختیە.
چوینکە
ئی مەردمە ک ئیسە بوینەسە خاوەن دەسەڵات ناو خانەقین، خەڵک خانەقین نیین، و نەیش کلتور
ومیژوو خانەقین چیەسە پووسیان، هەڵبەت چشتیگ وەو شیوە دروس کەن تا خانەقین جویر خوەیان
بوود، وەی بینای لار و ناشرینە، و هەمیش تا لەژیر ئەو بینا، خاڵیگ سەربازی دروس بکەن،
و بکەفنە نوای بارهەڵگرەیل.
تا ئیسە
کەسیگ لەوانەگ وەرپرسن لەی دەروازەی ناشرینە نەهاتیەسە دەنگ، شایەت دەسپیچگیگ ئەرا
دروسکردن ئی بینا وەی شیوەی ناشیرینە نشان بیەن، یا بویشن یە هونەریگ ئەندازیاریە،
و خانەقین هویچیگ لە هونەر نیەزانێد.
